KYK: Botswana trek kruisies | Netwerk24
Botswana se regerende Botswana Democratic Party (BDP) sal Woensdag sy asem ophou wanneer kiesers hul kruisies by die stembus gaan trek, in wat wyd gesien word as een van die ernstigste uitdagings tot dié party se politieke bewind in meer as vyf dekades.
Botswana, die voorspoedigste en stabielste demokrasie in suidelike Afrika, handhaaf sedert onafhanklikheid van Brittanje in 1966 ’n groeikoers van 8%, maar steun hewig op sy handel in diamante hiervoor.
Duma Boko, leier van die opposisie Umbrella for Democratic Change, hoop egter om met die steun van voormalige president Ian Khama die huidige president Mokgweetsi Masisi van die BDP uit die kussings te lug.
Masisi steun op sy teenkorrupsierekord en verminderde burokrasie vir klein ondernemings, terwyl Khama homself by Boko geskaar het nadat hy en die president ’n uitval gehad het. Khama is die seun van Seretse Khama, Botswana se eerste president.
Botswana het ’n bevolking van 2,2 miljoen mense, waaruit 924 000 geregistreerde kiesers vir 57 lede van die Nasionale Vergadering en 490 verteenwoordigers op plaaslike regeringsvlak sal stem. Die party wat wen se kandidaat word daarna as president ingehuldig. – Reuters
Mokgweetsi Masisi, president van Botswana en leier van die Botswana Democratic Party (BDP), kom Dinsdag op 'n politieke byeenkoms aan in die Thamaga-nedersetting, 40 km wes van die hoofstad, Gaborone, Foto: Reuters
Meer oor: Botswana Democratic Party Bdp | Ian Khama | Verkiesing | Botswana
Opposisie in Botswana kan bevrydingsparty onttroon